
Λαχανόκηποι δημιουργούνται στα σχολεία της Αγίας Βαρβάρας – Τα παιδιά του 6ου Δημοτικού καλλιεργούν, μαθαίνουν και δημιουργούν
Έναν ξεχωριστό λαχανόκηπο δημιούργησαν τα παιδιά του 6ου Δημοτικού Σχολείου Αγίας Βαρβάρας, μετατρέποντας τον σχολικό τους χώρο σε ένα μικρό, ζωντανό εργαστήρι μάθησης, δημιουργίας και αγάπης για το περιβάλλον!
Με τα χεράκια τους, τα παιδιά φύτεψαν τα πρώτα τους λαχανικά, έβαλαν τους σπόρους στο χώμα, τα πότισαν και έμαθαν στην πράξη πως από έναν μικρό σπόρο μπορεί να γεννηθεί κάτι όμορφο και σημαντικό, αρκεί να υπάρχει φροντίδα, συνεργασία και υπομονή.
Η δράση πραγματοποιήθηκε στο πλαίσιο του προγράμματος «Λαχανόκηποι στα σχολεία: με κριτική σκέψη και όραμα συνεργαζόμαστε, χαιρόμαστε, δημιουργούμε» του Υπουργείου Παιδείας, που συνδέει τη βιώσιμη ανάπτυξη με την εκπαιδευτική διαδικασία και δίνει στα παιδιά τη δυνατότητα να γνωρίσουν βιωματικά τη σχέση του ανθρώπου με τη φύση και τους φυσικούς πόρους. Έρχεται δε σε συνέχεια της ανάλογης δράσης, που έλαβε χώρα στο 2ο δημοτικό σχολείο, καθώς κι εκείνης του MICROFOREST-ΗΜΕΡΑ ΦΥΤΕΥΣΗΣ, που πραγματοποιήθηκε τέλη Μαρτίου από τα παιδιά του 5ου και 2ου δημοτικού.
Παρών και συμμετέχων στη δράση ήταν ο Αντιδήμαρχος Πρασίνου Γιάννης Πουλάκης, ο οποίος βρέθηκε κοντά στα παιδιά, συμμετείχε στη δημιουργία του λαχανόκηπου και συνομίλησε μαζί τους για τη σημασία της προστασίας του περιβάλλοντος και της φροντίδας του πρασίνου.
Τα παιδιά του 6ου Δημοτικού, με τη βοήθεια των εκπαιδευτικών τους, έπιασαν τα εργαλεία, έσκαψαν, φύτεψαν και πότισαν, δίνοντας ζωή στον δικό τους λαχανόκηπο και κάνοντας το σχολείο τους ακόμη πιο πράσινο!

Γιατί ένας σχολικός λαχανόκηπος δεν είναι μόνο χώμα, σπόροι και φυτά. Είναι ένα μάθημα συνεργασίας, υπευθυνότητας και οικολογικής συνείδησης. Είναι η χαρά της δημιουργίας και η ικανοποίηση που νιώθει ένα παιδί όταν βλέπει κάτι που φύτεψε με τα δικά του χέρια να μεγαλώνει.

